**Csongrád Város Polgármesterétől**  **M**

Száma: Fjl/694-2/2024.

Témafelelős: Forgó M.

**ELŐTERJESZTÉS**

**Csongrád Városi Önkormányzat képviselő testülete**

**2024. augusztus 29-i ülésére**

Tárgy: Vételi kérelem a csongrádi 1549 hrsz-ú Vég utca területrészére

Tisztelt Képviselő testület!

Csongrád Városi Önkormányzat tulajdonát képezi a csongrádi 1549 hrsz-ú, 1 ha 1367 m2 nagyságú, és természetben Csongrád, Vég utca, közterület megnevezésű ingatlan.

A G&L Beruházó, Ingatlankezelő és Szolgáltató Kft. (6000 Kecskemét, Mindszenti krt. 27.) vételi kérelmet nyújtott be önkormányzatunkhoz a fenti ingatlannak az előterjesztés mellékletét képező vázrajz szerinti 928 m2 nagyságú területrészére.

Kérelmükben előadják, hogy a csongrádi 1551/1 hrsz-ú Vég utcai ingatlanon kereskedelmi célokat szolgáló beruházást valósítanak meg, melynek keretében az épülő üzlethelyiségek előtt parkolók kialakítására kerül sor, és a megvásárolni kívánt területrész képezi az építendő parkolók helyét. A parkolók megépítése, fenntartása, üzemeltetése a kereskedelmi egység, illetve a beruházó feladata, ezért nyújtották be vételi kérelmüket az önkormányzat felé.

Tájékoztatom a képviselő testületet, hogy a városban működő nagyobb kereskedelmi egységek parkolói (Lidl és Penny áruházak) szintén a kereskedelmi egység tulajdonát képezik.

A Kft. a kért 928 m2 nagyságú ingatlanrészért 2.000.000 Ft + ÁFA vételárat ajánlott, valamint a cég vállalja az ingatlan megosztásával kapcsolatban felmerülő valamennyi költséget.

Tekintettel arra, hogy a csongrádi 1549 hrsz-ú ingatlan földhivatali nyilvántartási megnevezése „közterület”, a kért területrész értékesítésére csak az ingatlanhányad művelési ágának „beépítetlen terület” megnevezésre történő módosítását követően kerülhet sor.

A fent leírtak alapján javasolom a képviselő testületnek a kérelem elfogadását, és a kért területrész értékesítését a G&L Beruházó, Ingatlankezelő és Szolgáltató Kft. (6000 Kecskemét, Mindszenti krt. 27.) részére az alábbiak szerint:

* Javasolom a csongrádi 1549 hrsz-ú, Vég utcai közterület mellékelt vázrajz szerinti megosztásának földhivatali átvezettetését, ezzel egyidejűleg az értékesítésre kerülő 928 m2 nagyságú terület átminősítését „kivett közterület”-ről „kivett beépítetlen terület” megnevezésre, azzal, hogy a területmegosztás és művelési ág módosítás költsége a vevőt terheli.
* Javasolom a kialakításra kerülő új, önálló helyrajzi számmal rendelkező, 928 m2 nagyságú, beépítetlen terület megnevezésű ingatlan értékesítésre történő kijelölését, és nettó 3.000 Ft/m2 áron számítottan 2.784.000 Ft + ÁFA vételáron történő értékesítését – a Városgazdasági, Ügyrendi és Összeférhetetlenségi Bizottság pályázat és árverés alóli mentesítésének megadásával – a G&L Beruházó, Ingatlankezelő és Szolgáltató Kft. (6000 Kecskemét, Mindszenti krt. 27.) részére.

Kérem az előterjesztés megtárgyalását, és a határozati javaslat elfogadását.

2

**HATÁROZATI JAVASLAT**

Csongrád Városi Önkormányzat képviselő testülete megtárgyalta a „Vételi kérelem a csongrádi 1549 hrsz-ú Vég utca területrészére” tárgyú előterjesztést, és az alábbi határozatot hozza.

1. A képviselő testület kijelöli értékesítésre a csongrádi 1549 hrsz-ú, 1 ha 1367 m2 nagyságú ingatlannak az előterjesztés mellékletét képező vázrajz szerinti 928 m2 nagyságú területrészét, és – a Városgazdasági, Ügyrendi és Összeférhetetlenségi Bizottság pályázat és árverés alóli mentesítésének megadásával – az ingatlan értékesítéséről dönt a G&L Beruházó, Ingatlankezelő és Szolgáltató Kft. (6000 Kecskemét, Mindszenti krt. 27.) részére az alábbiak szerint:

- A képviselő testület hozzájárul a csongrádi 1549 hrsz-ú ingatlan megosztásához, és az értékesítésre kijelölt 928 m2 nagyságú területrész földhivatali nyilvántartási átminősítéséhez „kivett közterület”-ről „kivett beépítetlen terület” megnevezésre, azzal, hogy az ingatlan megosztásának, önálló helyrajzi számra történő földhivatali átjegyzésének és átminősítésének költsége a vevőt terheli.

- A terület nettó vételára 2.784.000 Ft, melyet a vevő az adásvételi szerződés aláírásával egyidejűleg köteles megfizetni az önkormányzat részére. Az adásvétel a fordított ÁFA fizetés hatálya alá tartozó jogügylet.

2. A képviselő testület felhatalmazza a polgármestert, hogy a fenti feltételek figyelembevételével a vevővel kösse meg az adásvételi szerződést.

Felelős: Bedő Tamás polgármester

Határidő: szöveg szerint

Csongrád, 2024. augusztus 16.

Bedő Tamás

polgármester

